SINGER วิ่ง 5% ลุ้นกำไรปีนี้แตะ 660 ลบ. พอร์ตสินเชื่อ-ยอดขายสินค้าหนุน
SINGER พุ่ง 5% โบรกฯคาดกำไรปีนี้ราว 658 ลบ. โต 48% จากงวดเดียวกันของปีก่อน หนุนจากพอร์ตสินเชื่อ C4C และยอดขายสินค้า แนะ “ซื้อ” ชูเป้า 52 บ.
26 ส.ค. 2564

ผู้สื่อข่าวรายงานว่าวันนี้ (26 ส.ค.2564) ราคาหุ้นบริษัท ซิงเกอร์ประเทศไทย จำกัด (มหาชน) หรือ SINGER ณ เวลา 10.57 น. อยู่ที่ระดับ 40.50 บาท เพิ่มขึ้น 1.75 บาท หรือ 4.52% โดยทำจุดสูงสุดที่ 40.75 บาท และทำจุดต่ำสุดที่ 39.00 บาท ด้วยมูลค่าการซื้อขาย 186.40 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (17 ส.ค.2564) โดยทางฝ่ายวิจัยมีมุมมองบวกต่อ Analyst Meeting โดยบริษัทฯคงเป้าพอร์ตสินเชื่อไม่ต่ำกว่า 1 หมื่นล้านบาท สิ้นปี 2564 นี้ หนุนจากพอร์ต C4C ที่คาดคิดเป็นสัดส่วนมากกว่า 60% และมีแผน IPO บริษัทย่อย SG Capital (ธุรกิจสินเชื่อ) เข้าตลาดในช่วงเดือน มิ.ย. ปี 2565 ด้วยทุนจดทะเบียน 2.40 พันล้านบาท โดยทางฝ่ายวิจัยคงประมาณกำไรปี 2564 ที่ 658 ล้านบาท เพิ่มขึ้น 48% จากงวดเดียวกันของปีก่อน และปี 2565 ที่ 852 ล้านบาท เพิ่มขึ้น 30% จากงวดเดียวกันของปีก่อน
ส่วนไตรมาส 3/2564 เติบโตจากงวดเดียวกันของปีก่อนจากการเติบโตของทั้ง 2 ธุรกิจหลัก ส่วนจากไตรมาสก่อนมีแนวโน้มทรงตัวจากรายได้ขายสินค้าที่คาดลดลงตาม Seasonality และมองไตรมาส 4/2564 จะกลับมาเติบโตดีจากงวดเดียวกันของปีก่อนและจากไตรมาสก่อน ทั้งนี้คงแนะนำ “ซื้อ” ราคาเป้าหมาย 52 บาท
 
 
 
 